Plastika dhe mjedisi
Një raport i ri i OKB-së tregon se plastika i kushton mjedisit 75 miliard dollarë në botë çdo vit
Është e vështirë të imagjinohet një botë pa plastikë. Materialet plastike i mbajnë ushqimet të freskëta dhe ruajnë ilaçet. Përdoren në shumë produkte të konsumit, nga mjetet elektronike tek stilolapsat. Por edhe pse industria e plastikës është industri prej 374 miliard dollarësh vetëm në Shtetet e Bashkuara, ajo është bërë një problem i madh mjedisor për botën, duke ndotur rrugët dhe kanalet ujore. E njëjta histori ndodh çdo ditë, kudo: një copë plastmasi vërtitet nga rrugët nëpër trotuarë, pastaj në përrenj dhe lumenj, dhe përfundon nëpër plazhe a oqeane. Grumbullohen shumë dhe kurrë nuk pastrohen. Kjo, për shkak se janë sintetike dhe nuk biodegradohen. Thjesht përfundojnë në copa të vogla, thotë Nancy Wallace, drejtorja e Programit “Marine Debris” – Mbeturinat Detare, për Administratën Kombëtare Oqeanore dhe Atmosferike. Toksinat e rrezikshme mund të kalojnë në piramidën ushqimore, duke iu kthyer konsumatorëve, thotë zonja Wallace. Njerëzit shkaktojnë problemin por janë ata që mund ta zgjidhin, shton ajo. Plastika është shkaktare e 13 miliardë dollarëve dëm në mjediset detare, sipas një raporti të Kombeve të Bashkuara të lëshuar në Asamblenë për Mjedisin në Nairobi, të Kenias. Richard Mattison është shefi ekzekutiv i Trucost, kompania që bëri llogaritjet për shifrat në fjalë. Ai thotë se raporti promovon një alternativë, një model biznesi që hap tregje të reja për produktet e riciklueshme plastike. Raporti i bën thirrje kompanive që të menaxhojnë më mirë produktet prej plastike, thotë Andrew Russell, Drejtor i Projektit “Plastic Disclosure,” i cili publikoi raportin në Nairobi. Zoti Russell thotë se, duke i vënë plastikës një vlerë të re, industria ka një nxitje për të ndihmuar në pastrimin e mjedisit. Por ai shton se sektorë të tjerë të shoqërisë duhet të bashkohen në nismën e zgjidhjes së problemit.